Vejdirektoratet har givet den endelige tilladelse til, at Danmarks første selvkørende busprojekt kan blive sat endeligt i gang i Aalborg Øst.

På et stisystem i Aalborg Øst vil et nyt køretøj snart blive fast inventar. Førerløse busser skal skabe mere mobilitet og sammenhæng i boligområdet over en foreløbig periode på to år. Vejdirektoratet har i dag givet den endelige godkendelse. - Vi er rigtig glade for, at vi nu, som de første i Danmark, har fået tilladelse til at udleve kommunens vision om test af førerløse busser. Det er et skridt på vejen mod en bæredygtig mobilitet, og Aalborg Kommune vil anvende den førerløse teknologi som et middel til at gøre kommunens borgere mere mobile. Derudover vil vi bruge erfaringerne til mere generelt at blive klogere på denne teknologi, som vi regner med, vil komme til at spille en stor rolle i det fremtidige mobilitetssystem, så vi kan skabe gode forbindelser, udtaler borgmester Thomas Kastrup Larsen i en pressemeddelelse fra Aalborg Kommune. Der skal laves nogle yderligere test, inden busserne bliver sluppet fri på Astrupstien. Den præcise åbningsdato er derfor ikke fastlagt. Virksomheden Holo er den eneste og første virksomhed i Danmark, der har fået tilladelse til at køre med autonome køretøjer. - For os er det en kæmpe milepæl, vi har nået i dag. Det er ikke første gang, vi ruller ud i blandet trafik med vores selvkørende busser. Men det er første gang, vi gør det på dansk jord. Som dansk virksomhed er det noget helt særligt nu også at få mulighed for at vise fordelene ved selvkørende løsninger herhjemme i Danmark, udtaler administrerende direktør i Holo, Peter Sorgenfrei, i en pressemeddelelse.